<classify> WAZIRI Mkuu Kassim Majaliwa ameibua madudu ya Halmashauri ya Manispaa ya Iringa jana, ikiwa ni siku yake ya tano ya ziara yake mkoani Iringa, yakimhusisha Mkurugenzi wa halmashauri hiyo, Hamid Njovu na ofi sa ardhi wake. Madudu hayo yameibuliwa ikiwa ni siku moja tu baada ya kushusha rungu lingine kwa Mkuu wa Wilaya ya Kilolo Asia Abdallah anayetuhumiwa kuwanyanyasa na kuharibu mahusiano ya kazi na wasaidizi wake na baadhi ya watumishi wa halmashauri ya wilaya hiyo. Akizungumza na watumishi wa halmashauri mbili za wilaya ya Iringa jana, Majaliwa aliyetumia muda mwingi kuzungumzia miiko ya uongozi, maadili ya kazi na mahusiano mahali pa kazi, alisema mkurugenzi wa halmashauri ya manispaa ya Iringa amepuuza waraka wa serikali, unaozuia kugawa maeneo ya shule kwa matumizi mengine nje ya shule hizo. Waziri Mkuu alisema katika Shule ya Msingi Gangilonga, Mkurugenzi huyo Hamid Njovu amegawa eneo la michezo la shule hiyo kwa mwekezaji hakumtaja jina aliyejenga ukumbi wa burudani na milango ya biashara kinyume na taratibu. Mkurugenzi wa Manispaa unauza viwanja vya shule. Umeuza eneo katika shule hiyo ya Gangilonga halafu unajifanya mmekodisha. Mnaruhusu vipi ujenzi wa ukumbi wa burudani katika eneo la shule? alisema na kumtaka mkurugenzi huyo kupitia waraka, unaozuia kuwekeza miradi tofauti na ya elimu katika viwanja vya shule. Akiendelea kushangazwa na uamuzi huo, Waziri Mkuu alisema katika makubaliano yao na mwekezaji huyo, halmashauri hiyo eti itakuwa ikijipatia shilingi 400,000 kila mwezi. Nyie...nyie...inawezekanaje? Katika shule za msingi Wilolesi na Lugalo zilizopo katika eneo moja, Waziri Mkuu alisema mkurugenzi huyo amemega eneo kwa mwekezaji aliyeanzisha bustani ya maua na anayetaka kujenga ukumbi kwa ajili ya shughuli za burudani. Alisema wakati mkurugenzi aliyepita wa halmashauri hiyo, alikataa shinikizo la ugawaji wa maeneo ya shule hizo kwa wawekezaji, Njovu alitoa maeneo hayo kwa kisingizio cha kuongeza vyanzo vipya vya mapato. Nakuagiza mara tu baada ya kumaliza kikao na watumishi hawa, nataka ukawaandikie barua wawekezaji ya kusitisha ujenzi wanaoendelea nao katika viwanja vya shule hizo na kubomoa chochote walichojenga, alisema na kutoa saa nne za kukamilisha kazi hiyo. Mbali na barua hizo kupelekwa kwa waliopewa maeneo ya shule hizo ndani ya saa hizo nne, aliagiza nakala zake zipelekwe Ofisi ya Rais Tamisemi na ofisini kwake.Nataka ofisi ya Waziri Mkuu ipate barua leo jana na nitakapokuja tena Iringa Novemba mwaka huu nikute maeneo hayo ya shule yako safi na yawe yamezungushiwa ukuta, alisema huku akishangazwa na uamuzi huo uliofanywa bila kushirikisha kamati za shule hizo. Pamoja na kutozishirikisha kamati hizo, alisema kumekuwepo na shinikizo kutoka kwa uongozi wa halmashauri hiyo wa kuwahamisha wakuu wa shule hizo, kwa sababu ya kutokubaliana na maamuzi hayo.Naagiza wakuu hao wa shule waendelee na majukumu yao na sitaki kusikia mkiendelea na mipango yoyote ya kuwahamisha, alisema huku akishangiliwa na watumishi waliokuwa wakimsikiliza.Waziri Mkuu alimgeukia mwanasheria wa manispaa hiyo, Nicholaus Mwakasungura na kumshangaa kwa kutoa ushauri mbovu kwa mkurugenzi na kamati ya madiwani iliyoridhia uamuzi huo. Huenda hawa madiwani sio wataalamu kama ninyi. Kazi yenu ni kutoa ushauri wa kitaalamu na kisheria pale mambo mazito yanapopelekwa kwao. Sasa wewe mwanasheria umeshauri maeneo hayo wapewe wafanyabiashara hao halafu kwenye mkataba umemuacha mkurugenzi wako asaini ili likitokea la kutokea ujue namna ya kumruka, alisema. Alisema wakati mkurugenzi huyo akiingia mikataba hiyo ya hovyo, shule hizo zinaelemewa na idadi kubwa ya wanafunzi, ambao wangeweza kupunguzwa kwa kujenga vyumba vingine vya madarasa katika maeneo waliyopewa wafanyabiashara hao. Akizungumzia tuhuma za Ofisa Ardhi wa Manispaa hiyo, Wenslaus Mtui, Waziri Mkuu alisema ni mtumishi anayelalamikiwa sana kujinufaisha kupitia idara yake hiyo kwa kujimilikisha viwanja vingi. Huku akiamuru asimame katika kikao hicho ili ajibu tuhuma zake, Majaliwa alisema mbali na kujimilikisha viwanja, ofisa ardhi huyo alibadilisha umiliki wa viwanja namba 1MD na 2MD kutoka kwa wamiliki wa awali na kumpa mtu aliyetajwa kwa jina la Musa Ngezi.Akikiri kuufahamu mgogoro huo, Mtui alikataa kummilikisha Ngezi viwanja hivyo na ndipo Waziri Mkuu alipomuagiza Mkuu wa Mkoa wa Iringa, Ally Hapi kuushughulikia hadi majibu yake yatakapopatikana. Mkuu wa Mkoa nakukabidhi taarifa hii na naomba ulifuatilie jambo hili. Serikali hii inahitaji watumishi waadilifu na wachapa kazi, alisema.Awali Mkuu wa Mkoa wa Iringa Ally Hapi aliwakumbusha watumishi wa wilaya hiyo kujiepusha na rushwa, huku akiwataka kuchapa kazi kwa bidii ili kuongeza kasi ya maendeleo ya taifa na wananchi wake. Mwenyekiti wa CCM Mkoa wa Iringa, Dk Abel Nyamahanga alisema katika halmashauri hizo, wapo baadhi ya watumishi wamejigeuza na kuwa kama miungu watu na kuwanyanyasa watumishi wa chini yao. Aliwakumbusha watumishi hao wazingatie kauli ya Rais John Magufuli, inayotaka Serikali ya Awamu ya Tano iongoze watu wenye furaha  <topic>: kitaifa 